《题月中丹桂图》
明代·王慎中

生绡半幅吴霜冷，拂尽微尘秋水净。展向高堂骤骇神，忽睹青水堕飞镜。

䀜霍瑶光初出奁，四壁澄莹摇不定。辗轮乍见海中行，濯魄真看地底迸。

金波千顷浸玻瓈，银汉一泓垂素绠。结质团圞亦不亏，佳期三五四时正。

中有轮囷一树木，布叶葳蕤柯诘曲。扶疏碍景小霏微，旖旎漏明频照烛。

根折只容顾兔藏，枝繁独覆姮娥宿。飘英落叶细生姿，一一黄金散为粟。

萧森影里似闻香，的皪光中遥辨绿。画栋雕楹结绮檐，坐来浑是在虚涵。

白日都迷羲伯驭，阑宵底用烛龙衔。清辉鉴人毛发竖，仙芬染断体肤凡。

广寒不觉身曾到，蟾宫虚疑手可探。世闻墨妙有如此，题句聊为未见谈。

作者简介：王慎中 (1509年10月10日—1559年8月19日[1] ），字道思，早年因读书于清源山中峰遵岩，号遵岩居士，后号南江。因家庭排行第二，又称王仲子，晋江（今属福建）人。明代诗人、散文家，嘉靖八才子之首，为明朝反复古风的代表人物之一。